Σεργκέι Μπριν

Ο Σεργκέι Μπριν (, , Σεργκέι Μιχάιλοβιτς Μπριν, γενν. 21 Αυγούστου 1973, Μόσχα) είναι Ρώσος-Αμερικανός επιχειρηματίας, μηχανικός υπολογιστών και συνιδρυτής της μηχανής αναζήτησης Google, μαζί με τον Λάρρυ Πέιτζ. Είναι ο πρόεδρος της Alphabet Inc, μητρική εταιρεία της Google και άλλων εταιρειών που ανήκαν στην Google. Το περιοδικό "The Economist", αναφέρθηκε στον Μπριν ως "Διαφωτισμένο Άνθρωπο" και ότι είναι κάποιος που πιστεύει ότι "η γνώση είναι πάντα καλή και σίγουρα πάντα καλύτερη από την άγνοια", μια φιλοσοφία η οποία εκφράζει την αποστολή της Google, "Οργανώστε τις πληροφορίες του κόσμου, έτσι ώστε να είναι καθολικά προσβάσιμες και χρήσιμες".

Βιογραφία

Οι γονείς του Σεργκέι 
Υπήρχε μια τουλάχιστον συγγενής του Σεργκέι που είχε έρθει στην Αμερική πολλά χρόνια πριν από τον ίδιο. Με μια κίνηση που κατέρριψε το κατεστημένο για τις γυναίκες της εποχής της, η προγιαγιά του Σεργκέι ακολούθησε σπουδές μικροβιολογίας στο Πανεπιστήμιο του Σικάγο. Όμως το 1921 μαζί με μια ομάδα άλλων ομοϊδεατών της που πίστευαν στο κομμουνιστικό ιδεώδες επέστρεψαν στη Μόσχα, για να βοηθήσουν στην οικοδόμηση του νέου σοβιετικού κράτους. Ο παππούς του Σεργκέι ήταν καθηγητής μαθηματικών στη Μόσχα, όπως και ο πατέρας του, ο οποίος έλαβε εκεί το διδακτορικό του στα μαθηματικά. Η μητέρα του, μαθηματικός κι αυτή, εργαζόταν στη Ρωσία ως πολιτικός μηχανικός.

Οι γονείς του, Μίκαελ και Ευγενία Μπριν, οι οποίοι ήταν Ρώσοι Εβραίοι, έχουν πλούσιο παρελθόν στους τομείς της επιστήμης και της τεχνολογίας. Ο πατέρας του αποφοίτησε από το τμήμα μαθηματικών του πανεπιστημίου της Μόσχας το 1970. Εργάστηκε για δέκα χρόνια ως οικονομολόγος για λογαριασμό της Gosplan, της σοβιετικής υπηρεσίας κεντρικού σχεδιασμού, όπου ήταν αναγκασμένος να συμβάλει στην προπαγάνδα μέσα από στατιστικές που αποδείκνυαν ότι το βιοτικό επίπεδο της Σοβιετικής Ένωσης ήταν πολύ καλύτερο από εκείνο στην Αμερική. Για την συγκεκριμένη περίπτωση, ο ίδιος έχει πει "Το απέδειξα. Ξέρω αρκετά μαθηματικά για να σου αποδείξω ότι θέλεις." Ήταν απογοητευμένος, γιατί ακόμα και όταν απέκτησε διδακτορικό από το πανεπιστήμιο του Χαρκόβου της Ουκρανίας, συνέχισε να εργάζεται στην Gosplan, κάτι που το απέδιδε στον αντισημιτισμό της Σοβιετικής Ένωσης.

Η μητέρα του αποφοίτησε από τη Σχολή Μηχανικών και Μαθηματικών του πανεπιστημίου της Μόσχας. Εργάστηκε σε ερευνητικό εργαστήριο του Σοβιετικού Ινστιτούτου Πετρελαίου και Αερίου, μια αναγνωρισμένη βιομηχανική σχολή. Η ίδια λέει ότι ήταν ευχαριστημένη με την δουλειά της και είχε πολλούς φίλους. Γενικά τον αντισημιτισμό της ΕΣΣΔ δεν τον συναντούσες στους συναδέλφους και στους γείτονες.

Μετά την άφιξή τους στις ΗΠΑ,ο πατέρας του διδάσκει μαθηματικά στο Πανεπιστήμιο του Μέριλαντ και έχει δημοσιεύσει μια πληθώρα ακαδημαϊκών άρθρων που πραγματεύονται περίπλοκα μαθηματικά ζητήματα, από θεωρητική γεωμετρία μέχρι δυναμικά συστήματα. Η μητέρα του είναι διαπρεπής επιστήμονας στο Κέντρο Διαστημικών Πτήσεων της ΝΑΣΑ Γκοντάρ. Μεταξύ άλλων, ασχολείται και με προσομοιώσεις που σχετίζονται με τις ατμοσφαιρικές και καιρικές συνθήκες που επηρεάζουν τα διαστημικά ταξίδια.

Παιδική ηλικία 
Ο Σεργκέι Μπριν, γεννημένος στη Μόσχα στις 21 Αυγούστου του 1973, έφυγε από τη Σοβιετική Ένωση με τους γονείς του και την γιαγιά του Μάγια, όταν ήταν έξι ετών. Οι γονείς του ήθελαν να φύγουν μακριά από τον αντισημιτισμό, αναζητώντας μεγαλύτερη ελευθερία και περισσότερες ευκαιρίες για τους ίδιους και για τον γιο τους. Ο Μπριν παρακολούθησε το δημοτικό σχολείο στη σχολή Montessori Paint Branch στο Adelphi του Μέριλαντ και έλαβε επιπλέον ιδιωτική εκπαίδευση στο σπίτι. Το 1987 γεννιέται ο αδελφός του Σαμ.

Φοιτητικά χρόνια 
Η αλήθεια είναι ότι πολλούς από τους καθηγητές και τους συμμαθητές του στο σχολείο ο Σεργκέι δεν τους είχε σε μεγάλη υπόληψη και πάντα αισθανόταν ότι στο σπίτι μάθαινε περισσότερα πράγματα. Ενώ φοιτούσε ακόμα στο λύκειο γράφτηκε στο Πανεπιστήμιο του Μέριλαντ. Ακολουθώντας ένα προχωρημένο πρόγραμμα σπουδών, τελικά το 1993 ο δεκαεννιάχρονος ιδιοφυής φοιτητής έλαβε το πτυχίο του στα μαθηματικά και στην πληροφορική. Σχολιάζοντας τις πτυχιακές του σπουδές στο Μέριλαντ, όπου παρακολούθησε πολλά μαθήματα μεταπτυχιακού επιπέδου, λέει "Είχα μεγάλο μέρος της προσοχής στραμμένο πάνω μου, πολλές ιδιαίτερες διδασκαλίες. Ήμουν καλύτερα προετοιμασμένος απ' οποιονδήποτε συνομήλικό μου από το ΜΙΤ και το Χάρβαρντ".

Στη συνέχεια παρακολούθησε μεταπτυχιακό πρόγραμμα στο πανεπιστήμιο του Στάνφορντ, όπου την άνοιξη του 1995 γνώρισε τον μεταπτυχιακό φοιτητή Λάρρυ Πέιτζ. Με φτηνούς υπολογιστές, που είχαν εγκαταστήσει στους φοιτητικούς κοιτώνες τους, εφάρμοσαν ένα σύστημα εξόρυξης δεδομένων του Μπριν, για να φτιάξουν μια μηχανή αναζήτησης των σελίδων του Ίντερνετ. Το πρόγραμμα αυτό γρήγορα έγινε δημοφιλές στο Στάνφορντ και διέκοψαν τις μεταπτυχιακές τους σπουδές, για να ιδρύσουν την Google.

Ίδρυση της Google  
Στην αρχή ο Μπριν και ο Πέϊτζ φαινόταν να έχουν μεγάλες διαφωνίες, αλλά αφού συζήτησαν περισσότερο τις απόψεις τους, κατέληξε να γίνουν στενοί φίλοι και συνεργάτες. Και οι δύο έψαχναν έναν καλύτερο τρόπο αναζήτησης στοιχείων από τις πληροφορίες που όλο και περισσότερο συσσωρεύονταν στον Παγκόσμιο Ιστό. Ο Μπριν ενδιαφερόταν για ένα σύστημα "εξόρυξης δεδομένων", δηλαδή ανάδειξη χρήσιμων πληροφοριών μέσα από τις ιστοσελίδες του Παγκόσμιου Ιστού, ενώ ο Πέϊτζ επεξεργαζόταν την αξιολόγηση μιας πληροφορίας (ιστοσελίδας) από την συχνότητα επίκλησης της (χρήση της ως παραπομπής) από άλλες ιστοσελίδες. Οι δύο τους έγραψαν ένα άρθρο με τίτλο "Η ανατομία μιας υπερκειμενικής μηχανής αναζήτησης ιστού μεγάλης κλίμακας".

Συνδυάζοντας τις ιδέες τους δημιούργησαν ένα πρόγραμμα ανίχνευσης (web crawler), που το ονόμασαν BackRub, με το οποίο μπορούσαν να συγκεντρώσουν τους συνδέσμους επιστροφής (backlinks) των ιστοσελίδων του Παγκόσμιου Ιστού. Στη συνέχεια επινόησαν τον αλγόριθμο PageRank, ο οποίος αξιολογούσε την σπουδαιότητα μιας ιστοσελίδας βασιζόμενος στους συνδέσμους επιστροφής της, δηλαδή στο πόσο συχνά την χρησιμοποιούσαν άλλες ιστοσελίδες (επισκεψιμότητα από άλλες ιστοσελίδες). Επιπλέον λάμβανε υπόψη του την αξιολόγηση της σελίδας που την χρησιμοποιούσε, μεγαλύτερη αξία είχε η χρήση από ήδη σημαντική ιστοσελίδα, παρά από κάποια ασήμαντη. Γρήγορα κατάλαβαν ότι μπορούσαν να φτιάξουν μια μηχανή αναζήτησης πολύ ανώτερη από τις υπάρχουσες, οι οποίες εκείνη την εποχή περιορίζονταν στο να παρέχουν ένα κατάλογο ιστότοπων ταξινομημένων ανάλογα με το πόσες φορές εμφανιζόταν στο περιεχόμενό τους η φράση αναζήτησης. Με τη μέθοδό τους μπορούσαν να κατατάξουν τις ιστοσελίδες ανάλογα με το πόσο σημαντικές ήταν στον χρήστη και κατά κάποιο τρόπο έμμεσα ο χρήστης βαθμολογούσε τις ιστοσελίδες με την επισκεψιμότητά του.

Συναρμολογώντας άχρηστα εξαρτήματα από παλιούς υπολογιστές υλοποίησαν την μηχανή αναζήτησης, που την εγκατέστησαν στο δωμάτιο του Πέϊτζ στους φοιτητικούς κοιτώνες και χρησιμοποιούσαν το ευρυζωνικό δίκτυο του Στάνφορντ. Το δωμάτιο του Μπριν χρησιμοποιήθηκε σαν γραφείο για να προγραμματίζουν και να δοκιμάζουν την μηχανή αναζήτησης τους. Αρχικά χρησιμοποίησαν τις λίγες γνώσεις τους σε προγραμματισμό HTML, για την παρουσίαση των ιστοσελίδων τους. Η μηχανή αναζήτησης, φιλοξενούμενη στον ιστότοπο (website) του Στάνφορντ, αφού έγινε πολύ δημοφιλής στους χρήστες του πανεπιστημίου, έγινε διαθέσιμη για πρώτη φορά στο Διαδίκτυο το 1996. Μια πρώτη αναφορά, στις 29 Αυγούστου του 1996, κάνει λόγο για 75 εκατομμύρια ταξινομημένες ιστοσελίδες και 207 γιγαβάϊτ πληροφοριακό περιεχόμενο. Λόγω της γρήγορης ανάπτυξης του συστήματος τους γρήγορα η δικτυακή υποδομή του Στανφορντ άρχισε να αντιμετωπίζει προβλήματα.

Νοίκιασαν ένα γκαράζ στο Μένλο Πάρκ της Καλιφόρνια, όπου μετέφεραν την δραστηριότητά τους. Το 1998 αφού έλαβαν χρηματοδότηση από επενδυτές, συγγενείς και φίλους, ίδρυσαν την Google.

Με την είσοδο της εταιρείας στο χρηματιστήριο, ο Μπριν και Πέϊτζ έγιναν πλουσιότεροι κατά 3,8 δισ. δολάρια και το φοιτητικό χόμπυ έγινε κυρίαρχη δύναμη στο Διαδίκτυο, αξίας πολλών δισεκατομμυρίων δολαρίων.

Προσωπική Ζωή  
Τον Μάιο του 2007, ο Μπριν παντρεύτηκε στις Μπαχάμες, την από χρόνια γνωστή του, βιοχημικό και επιχειρηματία Anne Wojcicki. Η αδελφή της Anne ήταν υπάλληλος στην Google και ήταν αυτή που είχε νοικιάσει το γκαράζ στο Μένλο Πάρκ, της Καλιφόρνια, για γραφείο στον Μπριν και Πέϊτζ, πριν ακόμα υπάρξει η εταιρεία. Τον Δεκέμβριο του 2008 απέκτησαν ένα γιό και μια κόρη στα τέλη του 2011. Τον Ιούνιο του 2015, ο Μπριν και η Wojcicki πήραν διαζύγιό.

Κάτι σημαντικό για την προσωπική του ζωή, είναι ότι η μητέρα του έχει διαγνωστεί με τη νόσο του Πάρκινσον. Το 2008, έκανε δωρεά στη Σχολή Ιατρικής του Πανεπιστημίου του Μέριλαντ, που παρακολουθεί ιατρικά τη μητέρα του. Ο Μπριν χρησιμοποιώντας τις υπηρεσίες της εταιρείας της συζύγου του ανακάλυψε ότι παρόλο που η νόσος του Πάρκινσον δεν είναι σε γενικές γραμμές κληρονομική, τόσο ο ίδιος όσο και η μητέρα του έχουν μια μετάλλαξη του γονιδίου LRRK2 (G2019S) που προδιαθέτει για την νόσο στο μέλλον με πιθανότητες μεταξύ 20% και 80%. Επειδή, ο Μπριν, συχνά κάνει λόγο για την "δύναμη της γνώσης που παρέχει η πληροφόρηση", όταν ρωτήθηκε αν η άγνοια σε αυτή την περίπτωση θα ήταν ευτυχία, δήλωσε ότι οι γνώσεις, του δίνουν το πλεονέκτημα να λάβει μέτρα ώστε να αποφύγει την ασθένεια. Ένα άρθρο του περιοδικού The Economist αναφέρει ότι "ο κ. Μπριν θεωρεί την μετάλλαξη του γονιδίου σαν τα σφάλματα στον κώδικα του υπολογιστή που καθημερινά διορθώνουν οι προγραμματιστές της Google. Επίσης με το να προσπαθήσει, χρηματοδοτώντας έρευνες, να διορθώσει το δικό του πρόβλημα θα βοηθήσει και άλλους με την ίδια περίπτωση. Θεωρεί τον εαυτό του τυχερό και προσθέτει, ότι μπορεί η γνώση να μην κάνει πάντα καλό, αλλά σίγουρα είναι καλύτερη από την άγνοια".

Ο Μπριν και η πρώην σύζυγός του λειτουργούν το ίδρυμα "Brin Wojcicki".

Βραβεία 
 Το 2002 ο Μπριν μαζί με τον Λάρρυ Πέϊτζ, καταχωρήθηκαν στον κατάλογο TR35, του περιοδικού "MIT Technology Review", ο οποίος παρουσιάζει τούς 35 παγκόσμια πιο καινοτόμους, ηλικίας μικρότερης των 35 ετών.
 Το 2003, οι δύο τους έλαβαν τιμητικό MBA από το IE Business School, για την ενσωμάτωση του επιχειρηματικού πνεύματος και του δυναμικού δανεισμού για τη δημιουργία νέων επιχειρήσεων.
 Το 2003, τιμήθηκαν με το "Ernst&Young Βραβείο του Επιχειρηματία της Χρονιάς".
 Το 2004, έλαβαν το βραβείο του "Ιδρύματος Μαρκόνι", το "ανώτερο βραβείο για τη μηχανική" και έγιναν αποδεκτοί ως μέλη του ιδρύματος Μαρκόνι στο Πανεπιστήμιο Κολούμπια. Κατά την ανακοίνωση της επιλογής τους, ο πρόεδρος του Ιδρύματος, τους συνεxάρει για την εφεύρεσή τους, η οποία άλλαξε θεμελιωδώς τον τρόπο με τον οποίο ανακτώνται σήμερα οι πληροφορίες.
 Το 2004, λαμβάνουν το βραβείο " Academy of Achievement's Golden Plate Award" σε τελετή στο Σικάγο του Ιλλινόις.
 Το Φεβρουάριο του 2009, ο Μπριν έγινε μέλος της Εθνικής Ακαδημίας Μηχανικών, η οποία είναι "μεταξύ των υψηλότερων επαγγελματικών διακρίσεων που χορηγείται σε έναν μηχανικό και τιμά εκείνους που έχουν κάνει σημαντικές συνεισφορές στη μηχανική έρευνα και πρακτική". Επιλέχθηκε συγκεκριμένα "για την ηγετική θέση στην ανάπτυξη ταχείας ευρετηρίασης και ανάκτησης σχετιζόμενων πληροφοριών από τον Παγκόσμιο Ιστό".
 Το Νοέμβριο του 2009, οι Forbes κατέταξαν τον Μπριν και τον Πέϊτζ στην πέμπτη θέση των πιο ισχυρών ανθρώπων στο κόσμο, λέγοντας "αν η γνώση είναι δύναμη, τότε (είναι) μάλλον και η πληροφορία".

Σημειώσεις

Παραπομπές

Βιβλιογραφικές Πηγές 
 Η ιστορία του Google, των David A. Vise και Mark Malseed.
 Εγκυκλοπαίδεια "ΠΑΠΥΡΟΣ LAROUSSE BRITANNICA" 2007, ISBN 978-960-6715-09-9.

Αμερικανοί επιχειρηματίες
Αμερικανοί επιστήμονες υπολογιστών
Αμερικανοεβραίοι